กระทรวงวัฒนธรรม จับมือชุมชนคุณธรรมทั่วประเทศ เฝ้าระวังการจัดกิจกรรมมั่วสุมและมีการรวมกลุ่มคนจำนวนมากช่วงเทศกาลสงกรานต์เข้มข้น
กระทรวงวัฒนธรรม จับมือชุมชนคุณธรรมทั่วประเทศ เฝ้าระวังการจัดกิจกรรมมั่วสุมและมีการรวมกลุ่มคนจำนวนมากช่วงเทศกาลสงกรานต์เข้มข้นนายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า จากการที่ได้ออกแนวทางการปฏิบัติงดเว้นการจัดประเพณีสงกรานต์ทุกระดับ งดเว้นการเดินทางกลับภูมิลำเนา งดเว้นการรดน้ำญาติผู้ใหญ่และกิจกรรมที่มีการรวมตัวกันไปแล้วนั้น ล่าสุดได้กำชับให้สำนักงานวัฒนธรรม จังหวัดประสานงานกับชุมชนคุณธรรมทั่วประเทศ ร่วมสอดส่อง ดูแล ประชาชนและแจ้งเบาะแสของการทำความผิดในสถานการณ์ฉุกเฉิน หรือมาตรการที่จังหวัดต่างๆ ประกาศห้าม โดยเฉพาะการจำหน่ายเครื่องดื่มแอลกอฮอล์ จัดกิจกรรมมั่วสุมต่างๆ ให้แจ้งไปยังผู้นำชุมชน เจ้าหน้าที่ตำรวจ หรือสายด่วนวัฒนธรรม 1765 เพื่อดำเนินการตามกฏหมายทันที อีกทั้งยังประสานงานกับวัดทั่วประเทศ องค์กรเครือข่าย 5 ศาสนา ดูแลไม่ให้มีการจัดกิจกรรมทางศาสนามีมีการรวมคนจำนวนมาก ขณะที่การร่วมจัดตั้งโรงทานร่วมกับสำนักงานพระพุทธศาสนาแห่งชาติมีแผนจะดำเนินการยังพระอารามหลวงและวัดต่างๆ ในเขตกรุงเทพมหานคร 20 แห่ง สำหรับในส่วนภูมิภาคมีการจัดตั้งโรงทานรวม 44 จังหวัด จำนวน 147 แห่ง อีกทั้งยังร่วมจัดอุปกรณ์ฉีดพ่นยาฆ่าเชื้อมอบให้กับสำนักงานวัฒนธรรมจังหวัดนำไปฉีดพ่นภายในพื้นที่วัดและศาสนสถานต่างๆ ด้วย